Lövöldözés a Csömöri úton, rendőrkézen a gyanúsítottak
Két fiatalember megsérült, miután autójukra lőttek a XIV. kerületben, a Csömöri út és a Cinkotai út kereszteződésében. Este fél hétkor négy fiatal furgonjával a Csömöri úton várakozott egy piros lámpánál, amikor a mellettük álló autóból több lövést adtak le rájuk, mondta el az Indexnek Unger Pál, a Budapesti Rendőr-Főkapitányság sajtóügyeletese.
A fiúk közeli lakásukhoz hajtottak, kettejüket, egy 20 és egy 22 éves fiút a mentők onnan szállították kórházba. Sérüléseik mértéke egyelőre nem ismert.
A BRFK munkatársai "gyors és szakszerű intézkedéssel" beazonosították a támadókat, akik szintén négyen voltak. Ellenük a BRFK országos elfogatóparancsot adott ki, a nyomozók forró nyomos üldözés után őrizetbe vették a feltételezett tetteseket, őket emberölés kísérletével gyanúsítja a rendőrség, tájékoztatta az Indexet pénteken délelőtt Bartha László őrnagy, a BRFK sajtósa.
A négy fiatalember őrizetben van, jelenleg folynak a kihallgatások, egyelőre nem tudni közelebbit arról, hogy mi állt a lövöldözés hátterében.